《秋光》
宋代·释文珦

昔人苦悲秋，我独爱秋色。
无云天万里，远峤出寒碧。
枫林叶如丹，溪水清见石。
饱雨豆荚肥，经霜栗包拆。
连畴稻正黄，冒野荞亦白。
篱菊忽盈氢，山萸又堪摘。
日月如过鸟，良辰敢虚掷。
青猿颇会意，为我具短策。
西风吹破帽，野兴在故屐。
不惮登涉劳，远访巢居客。
此客更可人，分我渔樵席。
人生贵适意，何必累形役。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。